#### E L Ő T E R J E S Z T É S

### Szombathely Megyei Jogú Város

### Bűnmegelőzési, Közbiztonsági és Közrendvédelmi Bizottságának

### 2024. október 21-i ülésére

**valamint**

### Szombathely Megyei Jogú Város Közgyűlésének

### Városstratégiai, Idegenforgalmi és Sport Bizottságának

### 2024. október 15-i ülésére

*Javaslat Szombathely város területén forgalmi rend változtatással kapcsolatos döntések meghozatalára*

**1. Welther Károly utca – Eötvös Loránd utcai csomópont forgalmi rendjének megváltoztatása**

A körzet Képviselőjének felkérésére a Garai J. utca és Eötvös Loránd utca forgalmi rendjét vizsgálta felül a Városüzemeltetési Osztály. A vizsgálat során megállapította, hogy a Welther K. utca – Eötvös L. utcai kereszteződés jelenleg egyenrangú kereszteződésként működik. Tekintettel a nagy mértékben megnövekedett közúti forgalomra a közlekedés biztonsága érdekében javaslom az „Elsőbbségadás kötelező” (KRESZ 9. ábra) jelzőtábla kihelyezésével az Eötvös L. utcát alárendeltté tenni.

A fenti forgalmi rend változtatás kivitelezésének becsült költsége bruttó 80.000,-Ft.

**2. Szűrcsapó utca 28 – 32. előtti parkoló forgalmi rendjének megváltoztatása**

Képviselői javaslat érkezett az Önkormányzathoz a Szűrcsapó utca 28 – 32. előtti parkoló rendjének megváltoztatására. A parkoló jelenleg mindkét irányban körbejárható, ez balesetveszélyes helyzetet okozhat a Perintparti sétány 8-15. felőli becsatlakozásnál. A javaslat szerint a parkoló útjának egyirányúsításával a parkoló maximális kihasználhatósága továbbra is biztosítható, illetve a Szűrcsapó utcára történő dupla csatlakozás helyett csak egy ponton kell a jobbkéz szabály szerinti elsőbbségadási kötelezettségre figyelni.

A fenti forgalmi rend változtatás kivitelezésének becsült költsége bruttó 200.000,-Ft.

**3. Thököly Imre utca 20. szám Rákóczi Ferenc utca felőli oldalon megállási korlátozás bevezetése**

A Savaria Múzeum kérelemmel fordult az Önkormányzathoz, hogy a Thököly Imre utca 20. szám Rákóczi Ferenc utca felőli oldali bevezető útján tiltsuk meg a megállást, mivel a Schrammel-gyűjteménynek otthont adó, volt Éva-malom udvara előtti úton várakozó gépjárművek várakozása miatt a ki- és behajtásuk rendszeresen akadályoztatva van.

A javaslat elfogadása esetén a belvárosi parkolási lehetőségek száma csak 3 db-bal csökken és azok eddig sem voltak a fizetős parkolási rendszer részei.

A fenti forgalmi rend változtatás kivitelezésének becsült költsége bruttó 60.000,-Ft.

A forgalmi rend változtatásra vonatkozó javaslatok az érintett körzetek képviselőivel egyeztetésre kerültek.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen.

**Szombathely, 2024. október 11.**

/: **Horváth Soma**:/

**HATÁROZATI JAVASLAT**

**….…./2024. (X.21.) BKKB. számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a „Javaslat Szombathely város területén forgalmi rend változtatással kapcsolatos döntések meghozatalára” című előterjesztést, és az alábbi döntést hozza:

1. A Bizottság javasolja, hogy az Eötvös Loránd utca – Welther Károly utca csomópontjában az Eötvös Loránd utca legyen az alárendelt út, és ennek jelzésére „Elsőbbségadás kötelező” (KRESZ 9. ábra) jelzőtábla kerüljön kihelyezésre.
2. A Bizottság javasolja, hogy a Szűrcsapó utca 28-32. sz. előtti parkoló feltáró útja egyirányúsításra kerüljön.
3. A Bizottság javasolja, hogy a Thököly Imre utca 20. szám Rákóczi Ferenc utca felőli oldali bevezető útján megállási tilalom kerüljön bevezetésre.

**Felelős:** Dr. Nemény András, polgármester

Horváth Soma, alpolgármester

Kelemen Krisztián, a bizottság elnöke

/a végrehajtás előkészítéséért:

Dr. Gyuráczné Dr. Speier Anikó a Városüzemeltetési és Városfejlesztési Osztály vezetője/

**Határidő:** 2024. október 21.

**HATÁROZATI JAVASLAT**

**….…./2024. (X.15.) VISB. számú határozat**

A Városstratégiai, Idegenforgalmi és Sport Bizottság megtárgyalta a „Javaslat Szombathely város területén forgalmi rend változtatással kapcsolatos döntések meghozatalára” című előterjesztést, és az SZMSZ 54. § (1) bekezdés 25. pontja alapján az alábbi döntést hozza:

1. A Bizottság jóváhagyja, hogy az Eötvös Loránd utca – Welther Károly utca csomópontjában az Eötvös Loránd utca legyen az alárendelt út, és ennek jelzésére „Elsőbbségadás kötelező” (KRESZ 9. ábra) jelzőtábla kerüljön kihelyezésre.
2. A Bizottság jóváhagyja, hogy a Szűrcsapó utca 28-32. sz. előtti parkoló feltáró útja egyirányúsításra kerüljön.
3. A Bizottság jóváhagyja, hogy a Thököly Imre utca 20. szám Rákóczi Ferenc utca felőli oldali bevezető útján megállási tilalom kerüljön bevezetésre.

**Felelős:** Dr. Nemény András, polgármester

Horváth Soma, alpolgármester

Tóth Kálmán, a bizottság elnöke

/a végrehajtás előkészítéséért:

Dr. Gyuráczné Dr. Speier Anikó a Városüzemeltetési és Városfejlesztési Osztály vezetője/

**Határidő:** 1-3. pont esetében: 2024. november 15.